Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af direktiv 79/112/EØF om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklamer for sådanne levnedsmidler« () (97/C 287/12)

Rådet for Den Europæiske Union besluttede den 27. februar 1997 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Leopold Maurer til ordfører og Ann Davison og Ada Maddocks til medordførere. Sektionen vedtog sin udtalelse den 15. maj 1997.

Det Økonomiske og Sociale Udvalg vedtog på sin 346. plenarforsamling af 28. og 29. maj 1997, mødet den 28. maj 1997, med 67 stemmer for, 7 imod og 7 hverken for eller imod, følgende udtalelse.

1. Indledning

1.1. Rådet har endnu ikke indført et omfattende mærkningssystem med en liste over ingredienser og tilsætningsstoffer i vin og andre alkoholholdige drikkevarer.

1.2. Kommissionen søger nu ikke blot at få gennemført forholdsregler i henhold til EF-Domstolens retspraksis, hvilket forlængst burde være sket, men søger samtidig at få gennemført kravet - senest genfremsat af Europa-Parlamentet - om at implementere artikel 6, stk. 3, i direktiv 79/112/EØF. Som led i harmoniseringen af EU's mærkningsbestemmelser foretager Kommissionen således et tredje forsøg på at indføre regler om mærkning af ingredienser og eventuelt alkoholindhold i drikkevarer, der indeholder mere end 1,2 volumenprocent alkohol.

1.3. Det hilses velkommen, at direktivet omsider kommer til at omfatte alkoholholdige drikkevarer. Kommissionens forslag indebærer dog muligvis en diskrimination mod bestemte typer drikkevarer.

1.4. Det nye forslag tager hensyn til den kritik, der kom frem under drøftelserne af tidligere forslag. Det drejer sig for eksempel om tidsfristen på 3 år fra 1. juli 1998 for vedtagelse af specifikke EU-regler om mærkning af ingredienser i alle drikkevarer, som indeholder mere end 1,2 volumenprocent alkohol.

1.5. I modsætning til tidligere forslag er det nye forslag kort og koncist. Problemer vedrørende specifikke detaljer skal ikke længere høre under Rådets kompetenceområde, men løses gennem samarbejde mellem institutionerne efter udvalgsproceduren.

2. Generelle bemærkninger

2.1. Det Økonomiske og Sociale Udvalg betragter forslaget som et første skridt hen imod sikring af en passende mærkning af alkoholholdige drikkevarer og understreger, at der ved fastlæggelsen af reglerne for mærkning af ingredienser i drikkevarer med mere end 1,2 volumenprocent alkohol må tages hensyn til alle tilsætningsstoffer, der udgør en potentiel helbredsrisiko for forbrugeren.

ØSU støtter forslaget med forbehold af nedenstående særlige bemærkninger.

3. Særlige bemærkninger

3.1. For at konsolidere den nye forbrugeroplysningsstrategi og for at fremme loyal konkurrence bør artikel 6, stk. 3, i direktiv 79/112/EØF affattes som følger:

»De nærmere regler for mærkning af ingredienserne i drikkevarer, der indeholder mere end 1,2 volumenprocent alkohol, fastsættes efter fremgangsmåden i artikel 17 inden en frist på tre år fra 1. juli 1998.

De bestemmelser, der vedtages i henhold til disse procedurer, formuleres således, at de ikke sondrer mellem de produktkategorier, der er omfattet af bestemmelserne; bestemmelserne gennemføres samtidig for alle drikkevarer.

For alle disse varer anføres der foran ingredienslisten følgende: "Indeholder" eller en lignende formulering.«

3.2. Begrundelse

3.2.1. Europa-Parlamentet har draget sine egne konklusioner af BSE-krisen, og anbefaler i en ny strategi større gennemsigtighed i levnedsmiddellovgivningen. ØSU fremsatte samme krav i sin udtalelse om BSE-krisen (). Denne fremgangsmåde støttes af Kommissionen, som mener, at en central del af arbejdet hermed må henvises til uafhængige udvalg. Den Stående Levnedsmiddelkomité er et uafhængigt organ, som har til opgave at vurdere levnedsmiddelreglerne. Den fremgangsmåde, der er fastlagt i artikel 17 i direktiv 79/112/EØF, er en passende metode til sikring af den ønskede gennemsigtighed og bør gælde alle de berørte levnedsmidler.

3.2.2. Ifølge Kommissionens forslag er det forvaltningskomiteerne for de fælles markedsordninger, der har kompetencen for vin - herunder mousserende vine, hedvine og perlevine - samt delvis gæret druemost, alkoholholdige drikkevarer og aromatiserede vine. ØSU mener, at disse komiteer er dårligt egnede til at opfylde de nye forbrugerbeskyttelseskrav og henviser til sine tidligere udtalelser om levnedsmiddellovgivningen, som anbefaler, at der i forbindelse med udvalgsproceduren, som inddrager Den Stående Levnedsmiddelkomité, altid bør ske en forudgående høring af forskellige sociale og økonomiske aktører, som er repræsenteret i Den Rådgivende Komité for Levnedsmidler ().

3.2.3. Endvidere tager den procedure, som er fastlagt i artikel 17 i direktiv 79/112/EØF, også rent praktisk hensyn til behovet for at undgå diskrimination mod visse alkoholholdige drikkevarer.

3.2.4. Forbrugerne får samme oplysninger ved formuleringer såsom »destilleret fra«, »brygget af« som ved udtrykket »indeholder«. Sådanne betegnelser kan være mere korrekte end den foreslåede formulering, da nogle ingredienser forandrer sig under gæringsprocessen.

Bruxelles, den 28. maj 1997.

Tom JENKINS

Formand for Det Økonomiske og Sociale Udvalg

() EFT C 106 af 4. 4. 1997, s. 5.

() EFT C 295 af 7. 10. 1996.

() Jf. ØSU's udtalelse om ekstraktionsmidler (EFT C 66 af 3. 3. 1997) og om tilsætningsstoffer til levnedsmidler (EFT C 75 af 10. 3. 1997).